26 Junie: Junie Laat Jesus jou die regte taktiek leer. – Jan van der Watt - www.bybelkennis.co.za
Rom 7:1-25 (fokus 7:7-25)
Het jy al op jou lip gebyt omdat jy "ja" gesê het toe jy eintlik "nee" wou sê? Het jy al gewens jy kan die horlosie terugdraai om te kan regmaak wat jy opgemors het? Paulus ken daai gevoel (7:18-25). Sonde het die styl om onverwags op jou af te kom. Dit vang jou onkant en voor jy jou kan kry land jy vierkantig daarin. Baie keer is dit nie asof jy daarvoor gesoek het nie. Voor jy jou kon kry, was dit daar – die sonde het jou gesoek.
Paulus weet hoe om sulke onaangename verrassings uit te skakel sodat jy nie onkant gevang word nie. Daarvoor het jy iemand nodig om jou die regte taktiek te leer: Jesus (7:25). Jy en Jesus kan dit saam doen. Maar hoe? Jy moet op jou hoede wees, en daarvoor help beplanning. Jy moet saam met Hom 'n plan uitwerk om met die sonde in jou lewe klaar te speel, ja, op so manier klaar te speel dat jy glad nie onkant gevang kan word nie. Jy moet die sonde uitoorlê in plaas van andersom.
Dit is nie iets wat sommer oornag gebeur nie, want jy moet die regte taktiek aanleer. Nie alleen jou wil nie, maar ook jou deursettingsvermoë en toewyding moet gevorm word deur die regte taktiek, God se taktiek. Jy moet leer om te kan luister en reg te kies. Jy moet met toewyding luister wat Jesus wil hê en dan met deursettingsvermoë te gaan doen wat Hy vra. Maar jy moet ook so doof soos 'n kwartel wees en so onwillig soos 'n steekse donkie… as dit by die sonde kom. Jy moet 'n "sesde sintuig" ontwikkel wat sonde kan uitruik voor dit nog by jou uitkom. Dit is 'n kwessie van "los wat verkeerd is om plek te maak vir wat reg is". As jy bereid is om Jesus toe te laat om jou sy taktiek te leer, is daar vir jou hoop!